Inhlolisiso Yezenotho Iveza Ukuba Uzulu Kasawathembi Amabhanga
Abantu abanengi eZimbabwe babikwa sebengasawathembi bekhetha ukusebenzisa amankampani abomakhalekhukwhini ukuthumela loba ukuthola imali anejngabo EcoCash
HARARE — Abamankampani wokuthumela imali ngabomakhalekhukhwini, babikwa beyibo asebephathisa uzulu ekuthumeleni izihlobo labangani imali, ngakwelinye icele umsebenzi wamabhanga uqhubeka ubuyela muva, ngoba uzulu engasawathembi. Lokhu ngokunye kokuphume kunhlolisiso ye Making Access Possible Diagnostic, eyenziwe ngabohlangothi lwezomnotho eqhutshwe ngokusebenzelana kwe United Nations Capital Development Fund lenhlanganiso ezigoqela i-Finmark Trust labe Centre for Financial Regulation and Inclusion (CENFRI). Umpathintambo wezemali umnumzana Patrick Chinamasa utshele lumhlangano eMeikles Hotel, ukuba sewakunanzelela ukuthi abamabhanga bathola inzuzo enengi yokuphela komnyaka, isuka kunhlawulo evela kuzulu osebenzisa lawo mabhanga hatshi imithelo evela kwezikwelediswa uzulu lamankampani. Enye yengcwethi kwezomnotho kunkampani ye FinMark, umnumzana Hennie Bester uthi kumele abamabhanga, badinge ezinye indlela zokusebenzelana lozulu, ukuze umsebenzi wawo uhambelane lokwenzakalayo kwezomnotho osokuguqukile. Linhlolisiso uBester uthi iveza sobala ukuba kade saguquka isimo somnotho, inengi labantu sebephila ngokuzisebenzela ikanti eminyekeni edlule bebebanengi abekade beqhatshiwe kumankampani ehlukeneyo beholela kiwo. Umnumzana Kholisani Moyo oyingcwethi kwezomnotho kugatsha lwezemali, uveze ukuqakatheka kwempumela yenhlolisiso ye MAP, eqhutshwe ngenyanga kaNtulikazi lonyaka. Kungasi bamabhanga kuphela abathwele nzima ikantike labamankampani ama Insurance labo bekusimo sinye sokungathenjwa nguzulu ngezizatho ezehlukeneyo kuveza uMoyo. UMoyo uthi lesi simo, lapho uzulu engasawathembi amabhanga,kuwabeka enkingeni ngoba kuvimba ukukhula kwawo. Okungumbono osekelwe ngenye njalo yengcwethi kwezomnotho, umnumzana Godfrey Chitambo, ongumqondisi wenhlanganiso yamankampani amancinyane akweledisa imali eye Zimbabwe Association of Microfinance Institutions. Okudanisayo uChitambo ethi engasathenjwa nguzulu lalawo mankampani amancinyane anjenga wenhlanganiso ayikhokhelayo. Bayaxwayiswa ke abamabhanga ukuba benze zibe khona indlela eziphatha wonke umuntu, ezizakhanga uzulu, athembele kizo, ukuze abuyele kusimo sokusebenzisa wona ukulondoloza lokuthumela imali. Ingcwethi lezi zithi ngaphandle kwalokho, sizaqhubekela phambili lesi simo lapho uzulu ekhetha ukusebenzisa indlela zamankampani abomakhalekhukhwini, ukuthumela lokugcina imali kungakhathalekile ukuba kuyindlela ebiza intengo ephezulu, ngoba elethemba yokuba uzakuyithola imali yakhe kungekho nkinga.